Papersnake/gushiwen huggingface dataset:
盆中红梅花开折有所赠佐之以诗
姚燮（清代）

密室不受岚气寒，帘额挂镜如月丸。花知人意与春接，特含春态娱人欢。

西巷谁家矮篱落，枯井苔根走风萚。穷士苦吟情信芳，涩抱琴弦梦臞鹤。

我家春色先尔家，尔屋但有枯枝斜。白云英英点白袷，缬影初暄无一花。

贻尔一枝两三朵，天地元心尽包裹。朔烟凌厉愁冰窗，自此禅关可安坐。

香台不筑老眼枯，堕魂海底搜珊瑚。笑靥可怜绝代姝，此姝莫是梁绿珠。

君家冷藓愁疏鬓，我屋纤禽写幺韵。我屋低茅五六间，中有燕支山万仞。
山下晚晴
崔曙（唐代）

寥寥远天净，溪路何空濛。斜光照疏雨，秋气生白虹。

云尽山色暝，萧条西北风。故林归宿处，一叶下梧桐。
依韵和刘原甫舍人杨州五题其二竹西亭
梅尧臣（宋代）

结雨竹西若若川，杨州歌吹思当年。
刘郎若向风前唱，梦入青楼事惘然。
溪居
郭忠谟（宋代）

凿破青山骨，初营数亩丘。
泉分幽窦乳，峡束大江流。
渔唱来花径，山光落钓舟。
沙鸥惊笑语，片片起沧洲。
蒲涧寺
黄玉衡（清代）

我身如浮萍，江湖久浪迹。我心如定僧，溪山自耽寂。

颇闻蒲涧境，幽僻似畴昔。劳劳尘网牵，数载靳登陟。

挈伴偶然至，踏遍苔藓碧。古木荒烟屯，悬泉皓雪积。

诸峰淡欲无，万籁暗犹激。孤鹤飘然来，对我如旧识。

仙草不留根，灵风回绝壁。石纹延远绿，松阴翳微黑。

不知藤萝中，云散满山白。徙倚神忽超，吟啸机渐息。

安得从安期，乞我万古宅。
喜雨二解 其二
吴潜（宋代）

须知造化自心生，风雨云雷特践形。人在两閒元有事，天于万类岂无情。

焦枯蒙润物苏醒，昏闷得凉身泰平。昨夜桃笙时便背，定应收捲向金茎。
怀翁宏
王元（唐代）

独夜思君切，无人知此情。沧州归未得，华发别来生。

孤馆木初落，高空月正明。远书多隔岁，独念没前程。
偶栖卓锡庵次程偈庵壁间韵
黄淳耀（明代）

松门荻岸老僧居，到此心除境亦除。尘梦已随风箨远，慧香长与日光初。

沿溪自试撑船手，布席分看斗草书。宛是林栖向居士，东山何用再踌躇。
和程泰之阁学咏雪十二题·煮雪
袁说友（宋代）

春芽初趁六花光，嫩火新烹唤客尝。
政藉琼浆浮点乳，浪云胜雪诧余香。
解连环 钏
李符（清代）

腕阑翠简。约双弯雪藕，袖销斜捲。看几番、著就箱边，是镜台晓捲，初罢柔荑浣。

攀折花枝，露月样、柳金条软。爱欠伸时节，一齐落后，颤酥匀满。

檀郎有时去远。验旧痕消瘦，两头频敛。定想到、赠结殷勤，几摩弄循环，暗思千遍。

褪贮雕奁。待见后、泥伊重绾。随玉臂、贴茵当枕，最教魂断。
和徐亿郎中喜雪
范纯仁（宋代）

君恩消祲沴，喜雪验时和。山峙昆兼阆，江迷汜与沱。

圃妆花斗巧，林亚玉相摩。丘壑平无异，萧兰惠不颇。

野催农务急，客醉酒家多。裂素思团扇，吹毛想太阿。

流风疑汉舞，黄竹咏周歌。烟冷渔村远，裘厖猎骑过。

谷登期岁稔，人乐免夭瘥。会待晴宵赏，寒光混月波。
喜蒋德瞻远里
翁卷（宋代）

为官三载余，所得是清虚。
学就金丹法，修成玉检书。
乍归人客满，久出竹林疎。
怪我吟髭白，相欢相见初。
施元屏面
舒岳祥（宋代）

渔翁不食鱼，爱换酒子吃。
临川羡鱼人，似喜网有昨。
送霍子侔还都
李廌（宋代）

真人造区夏，民瘼傒以苏。
戎衣振不格，力举覆地盂。
桓桓神武威，自信人未孚。
当年群啸聚，剑立犹称孤。
天旋地机转，旷谷吹埙竽。
瞳瞳东方日，扬光扶桑隅。
文明烛无疆，煌煌中天衢。
曾孙太平君，稽古追唐虞。
求贤用吉士，隐沦来真儒。
股肱协帝躬，腹心怀良图。
庶事正絜矩，嘉言规典谟。
欲将醍醐酪，沾濯疡垢肤。
又虑天下事，学古太殊涂。
众说折圣经，丹青久将渝。
世称渊华者，春秋华实敷。
考之笃诚谌，荧熠皆穿窬。
况复口耳学，擿埴冥索途。
终身不知道，死矣如蟪蛄。
无心时雨化，蠲逖狂狷迂。
法言立定论，章章如璠瑜。
专经务笃实，使士知所趋。
欲皆抱道义，如孔丘之徒。
士各重良贵，岂若乘风凫。
亦有倔强辈，索足行深涂。
如经风过耳，不美七尺躯。
斯人虽云存，众昧不容诛。
振振文风声，得与帝载俱。
先生住毗陵，才望振国都。
时方尚雕虫，如紫色夺朱。
独专性命学，已与众欲殊。
穷年志专一，立节如仲舒。
几年困礼闱，舆议久已需。
锦衾烂絺帷，羁绊縻於菟。
满衣京洛尘，马病仆亦痡。
前年彤庭下，射策关雕弧。
如何扛鼎力，不胜举匹雏。
官卑府参军，知府安呜呼。
青云有伯乐，俯识千里驹。
锋断吹毛羽，气节凌辘轳。
究之性天遗，溟海不可{左奭右斗}。
遂言黼座前，此材诚楠楰。
方今构大厦，不可同朽株。
嘉言沃宸衷，顿首帝曰俞。
汝其姑试之，育士师东吴。
东州士气懦，劲草惟蓬蒌。
循循教不倦，启发亲持扶。
义方达远迩，来学皆奔驱。
瑞凤止美竹，飞翔鸣高梧。
贤哉师道尊，丘轲居鲁邾。
巍巍数仞墙，深邃不可踰。
宗庙百官富，不见空跿跔。
三年就傅训，弦诵惟歌歈。
或谓我自然，孰知如浦卢。
济济榛楛茂，皇州忽云徂。
士民惜其去，夹毂争挽軥。
老叟遮道留，实篚携浆壶。
谓言感恩惠，成我妻与孥。
去矣不忍还，望尘犹懽呼。
尝闻有美玉，不琢邻碔砆。
美质逢利器，欲切惟锟鋘。
子时才力薄，治邑民欢娱。
季路在大国，止可治转输。
古有孟公绰，知宏才有余。
优于赵魏老，不可为大夫。
皇皇鲁圣人，道困将乘桴。
才单敢兼人，道蹇罹罿罦。
先生天与才，贯溟包五湖。
昔否今已亨，天扉有携揄。
行行近清秘，召见延英庐。
一言悟明主，钦哉帝云吁。
朕方在颍邸，乡誉时已怃。
何其数年间，下国犹劬劬。
朕意在教育，如芑生新畲。
往惟教东邦，朝野多美誉。
往矣勤勿怠，洁白相连茹。
或然何其嘉，宿愤得以摅。
上苟膺宠光，不日升朝裾。
待诏金銮殿，著书文石渠。
不见颍阴叟，拖绅腰金鱼。
河湟少年将，五载登台枢。
偈颂十六首
释如净（宋代）

是不是是江光铺练，非不是非花岳叠锦。
举竟合成什麽边事，三界无法何处求心。
杂诗六首 其一
刘挚（宋代）

四序若转毂，万物变秋风。萧骚檐边月，赫赤江上枫。

寒鸱坐晴屋，阴虫凄暮丛。灵凤杳何许，寂寂朝阳桐。
与诸友游南湖分韵得红字
谢逸（宋代）

不通泮宫籍，端居常屡空。贫知俗益薄，老觉书有功。

寂无裹饭客，门前翳蒿蓬。平生眼底人，粗知吾困穷。

招呼城南游，饭我枵肠空。亭午得一饱，哦诗和秋虫。

扪腹步南湖，缓带披凉风。渐见波心莲，颇忆新妆红。

徐酌穆生醴，宛如和露浓。三咽不知味，百盏无醉容。

但可胜茶汤，留饷东坡翁。儒生本酸寒，独处罹百凶。

不谒魏元君，粗免恶少攻。
送张献心充副使归河西杂句
岑参（唐代）

将门子弟君独贤，一从受命常在边。未至三十已高位，

腰间金印色赭然。前日承恩白虎殿，归来见者谁不羡。

箧中赐衣十重馀，案上军书十二卷。看君谋智若有神，

爱君词句皆清新。澄湖万顷深见底，清冰一片光照人。

云中昨夜使星动，西门驿楼出相送。玉瓶素蚁腊酒香，

金鞭白马紫游缰。花门南，燕支北，张掖城头云正黑，

送君一去天外忆。
次卿与余终日坐竹间以何人有酒身无事谁家多竹门可款为韵余得上七字 其二
周紫芝（宋代）

典午方中否，举世无贤人。高爵岂不佳，奇祸终相因。

七子各见岂，引身良及辰。至今白眼徒，往往多怒嗔。

愚智不同调，孤高固难群。自信苟不疑，俗说空纷纷。
次戴帅初与次儿瀹诗
陈著（宋代）

世变纷纷蜂蝶丛，人情落落马牛风。山林犹喜典刑在，师友相牛气义同。

坎有亨心方善处，兑为丽泽要深穷。暮春乐处儿知否，好趁曾门咏舞童。
试诸葛生笔因书所怀寄诸弟 其五
彭汝砺（宋代）

寄声王与蔡，安否比何如。迢递身难接，淹延岁又除。

颜渊一箪食，惠子五车书。勉就先生学，文章或起予。
玉华山
刘崧（元代）

翠褵千峰合，丹崖一径通。
楼台上云气，草木动天风。
野旷行人外，江平落雁中。
伤心俯城郭，烟雨正冥蒙。
三贤堂移入西湖新书院
方回（元代）

湖边莫怪旧祠荒，士女何曾炷瓣香。
赖是人心犹未泯，深衣迎奉入书堂。
偈十二首
释文准（宋代）

天道运行，节气频更。
五日为候，十日为旬。
三十日为月，十二月为年。
一日一日，因循因循。
五九尽，又逢春。
闻庭佐不安因驰归
彭汝砺（宋代）

山居倾眷旧朋俦，日落原头望不收。奴仆忽来传汝病，信音不寄使人愁。

羁怀缕缕无穷尽，归意飞飞可滞留。一舍道途千里远，那堪风雨重衣裘。
寄宝应丘大夫
刘宰（宋代）

制阃今元帅，男邦旧大夫。受成无弊事，直上有夷涂。

赤县图新入，苍生喘欲苏。底须劳战士，城筑守淮隅。
送李太衡同年出宰襄阳
黄圣期（明代）

梦里曾闻授彩毫，龙门一御价争高。腾骧自是驹千里，振翮谁争凤一毛。

丹鸟迥从燕阙下，朱弦还向郢中操。习家池上风流在，知有仙郎赋兴豪。
金缕曲
陶上舍（宋代）

梦觉黄粱熟。怪人间、曲吹别调，棋翻新局。一片残山并剩水，几度英雄争鹿。

算到了、谁荣谁辱。白发书生差耐久，向林间、啸傲山间宿。

耕绿野、饭黄犊。

市朝迁变成陵谷。问东风、旧家燕子，飞归谁屋。前度刘郎今尚在，不带看花之福。

但燕麦兔葵盈目。羊胛光阴容易过，叹浮生、待足何时足。

樽有酒，且相属。
燕燕
佚名（先秦）

燕燕于飞，差池其羽。之子于归，远送于野。瞻望弗及，泣涕如雨。
燕燕于飞，颉之颃之。之子于归，远于将之。瞻望弗及，伫立以泣。
燕燕于飞，下上其音。之子于归，远送于南。瞻望弗及，实劳我心。
仲氏任只，其心塞渊。终温且惠，淑慎其身。先君之思，以勖寡人。
过江陵和黄虚舟韵四首
李曾伯（宋代）

诗从双井来，太史氏复作。
一苇天地旋，玄酒滋味薄。
有田付鴒原，比屋赖虎幄。
却笑草玄池，投阁嗟寂寞。
偶得四首 其四
王松（宋代）

人生贵适意，富贵良悠悠。万事有天在，何必苦营求！

但恐光阴速，虚度到白头！浊醪真妙物，一醉失忧愁。
送诗僧如师西游
裘万顷（宋代）

乡来诗坛上，权可声籍籍。
君虽后两翁，而已分半席。
主人龙门高，宜有如此客。
横行翰墨场，往往一当百。
挟是今西游，吐谈取双璧。
要须早归来，成就法王宅。
送休上人之荆门玉泉寺
韩维（宋代）

怜师真达者，于世了无求。
万事沤起灭，一身云去留。
楼台金地古，风雨玉泉秋。
安得超尘网，相从物外游。
招隐
韩偓（唐代）

立意忘机机已生，可能朝市污高情。

时人未会严陵志，不钓鲈鱼只钓名。
公择过门告别口占送之
赵蕃（宋代）

平生几作送行诗，展卷常增别后思。我分无堪祇贫贱，君才未免尚驱驰。

江山此去虽多识，桃李何心亦念离。邂逅有人频寄字，要知安否慰孤羁。
折红英
程垓（宋代）

桃花暖。杨花乱。可怜朱户春强半。长记忆。探芳日。笑凭郎肩，殢红偎碧 。惜惜惜。

春宵短。离肠断。泪痕长向东风满。凭青翼。问消息。花谢春归，几时来得。忆忆忆。
枣柏大士画像赞
释德洪（宋代）

须眉如画颀而美，风神如秋气奇伟。平生归宿东北方，长劳动奇寂而止。

翛然跣足散衣行，智智用奇不乖体。帝王家生得自在，寿量不书绝终始。

虎受使令心境空，女为伴助憎爱弃。冠巾传心即俗真，方隅示法即事理。

只将枣柏荐斋钵，我来阎浮非著味。自然光明生齿牙，我谈辞章皆实义。

佛子授汝以显诀，一言便足超十地。随顺无明起诸有，若不随顺有离异。

圣贤酪生凡乳奇，只由观照戒定慧。是谓大士同体悲，令我顿入一切智。

作大佛事遍尘刹，华藏界奇容顿辔。以空为坐礼十身，以愿为舌说千偈。

如以花说无边春，如以滴说大海味。稽首世间妙莲华，愿常清净出泥滓。
李周弹筝歌
吴融（唐代）

古人云：丝不如竹，竹不如肉。乃知此语未必然，李周弹筝听不足。

闻君七岁八岁时，五音六律皆生知。就中十三弦最妙，应宫出入年方少。

青骢惯走长楸日，几度承恩蒙急召。

一字雁行斜御筵，锵金戛羽凌非烟。始似五更残月里，凄凄切切清露蝉。

又如石罅堆叶下，泠泠沥沥苍崖泉。鸿门玉斗初向地，织女金梭飞上天。

有时上苑繁花发，有时太液秋波阔。当头独坐摐一声，满座好风生拂拂。

天颜开，圣心悦。紫金白珠沾赐物，出来无暇更还家。

且上青楼醉明月，年将六十艺转精。自写梨园新曲声，近来一事还惆怅。

故里春荒烟草平，供奉供奉且听语。自昔兴衰看乐府，秪如伊州与梁州。

尽是太平时歌舞，旦夕君王继此声，不要停弦泪如雨。
戛金钗
佚名（宋代）

怎数向、更筹计。
咏史上·萧望之
陈普（宋代）

石显深持两世枢，尚书何苦恋中书。
九原若遇韩延寿，祗共咨嗟叹两疏。
送子婿崔真甫、李穆往扬州四首
刘长卿（唐代）

渡口发梅花，山中动泉脉。芜城春草生，君作扬州客。

半逻莺满树，新年人独远。落花逐流水，共到茱萸湾。

雁还空渚在，人去落潮翻。临水独挥手，残阳归掩门。

狎鸟携稚子，钓鱼终老身。殷勤嘱归客，莫话桃源人。
南山有佳色
王应斗（明代）

晨光新捲翠微烟，弄态偏于两后妍。独坐小楼青自到，不因采菊见悠然。
杨白华
司马光（宋代）

劝君勿嫌杨花太轻薄，篱下沟中纷漠漠。
翠鬟婢子不胜愁，扫尽还飞满朱阁。
晚来风雨送行春，天无游丝地无尘。
雪狂絮乱安可得，孤树青青愁杀人。
鹊桥仙 自题《鹊桥会》传奇后
洪炳文（清代）

偶披蓑笠，暂停机杼。今夕相逢欢语。人间佳偶百年身，好似我、一双儿女。

有情伉俪，无情河汉，未许凌波屡渡。只今隔水望仙桥，鳷鹊问、归飞何处。
白善坑
范成大（宋代）

银须玉璞紫金精，犯难穷探亦有名。
白垩区区土同价，吴侬无事亦轻生。
京口僧院
释尚能（宋代）

渺漠人烟外，禅居静趣多。
山遥天接树，江阔日生波。
鸣橹时邻响，征车旧绝过。
清风数声磬，应不入渔歌。
王叔武示忠州张使君德远近诗次韵三首 其三
曾协（宋代）

安心今得法，问道旧名庵。雅致追庞老，高风数泐潭。

远公容入社，弥勒本同龛。寄语邦人道，丛林始罢参。
次韵强幼安冬日旅舍
唐庚（宋代）

残岁无多日，此身犹旅人。客情安枕少，天气举杯频。

桂玉黄金尽，风埃白发新。异乡梅信远，谁寄一枝春。
次韵李子建苦热
李若水（宋代）

金镕日影活，絮擘云态痴。石肤然欲碎，禾末焦自萎。

丝脆蛛停网，花枯蜜守脾。竹粉欠新润，溪毛收故滋。

瓠尊资酒酽，蕲席便躯肥。土膏龟坼裂，雨势泪涟洏。

革履委弗御，葛巾攲不持。松阴良可就，逭暑旋题诗。
过湘阴吊三闾大夫
区大枢（明代）

放逐堪谁诉，孤忠祇自知。美人空怅望，公子敢言思。

兰忍宁终弃，荪何竟不移。皇天虽有问，寥廓使人疑。
魏帝庙
陈造（宋代）

佛貍岁未卯，志欲吞宇县。
当年江饮马，腥血浸淮甸。
地人饭耕牛，有井巢归燕。
至今阅遗史，为汝空饮恨。
缅想瓜步留，杀气缠吴分。
云何此山椒，遗像俨高殿。
无乃甘事雠，吴俗昧所见。
或复绵历久，后嗣忘敌怨。
冥漠彼有识，福汝吾敢信。
君看赵与薛，狥国冒祸釁。
魏侯继前躅，长呼死白刃。
胡不户祝之，香火均远近。
岂但祈神休，抑使顽懦雷。
谁令决从违，引手适我原。
上冯使君水晶数珠
贯休（唐代）

泠泠瀑滴清，贯串有规程。将讽观空偈，全胜照乘明。

龙神多共惜，金玉比终轻。愿在玄晖手，常资物外情。
久阴
王圣（清代）

积雨溜山阿，青苔挂女萝。岚深晴日少，瘴暖湿云多。

露湛鹅黄酒，烟昏鸭绿波。孤舟湘水上，何处听蛮歌。
送黄子闻得县瑞安
陈傅良（宋代）

西都循吏无墨绶，密令忽用为三公。
仁人遭时乃自见，不係官爵汙与隆。
黄君崎岖发半白，得县吾州沧海东。
平生经术久未试，今幸小试难为功。
休声出自士论众，遗爱见於民力穷。
如君作吏岂择便，第勿谓难斯令终。
嗟余欲归归示得，观政不在渔樵中。
逢人每似卓傅传，此道万古君王同。
同舍弟游柴阳
陈芾（宋代）

柴阳高不极，旧是许仙家。
古观开山麓，悬崖吐杏花。
云飞笼晚树，鹤唳落残霞。
且共探玄理，从他日欲斜。
真州距杭城仅数百里自夏徂秋己历三月不能一省祖墓雨后见月感赋
戴亨（清代）

来此夫何事，淹留起暮愁。江山邻故国，风雨滞行舟。

白发心多感，他乡月易秋。望云挥老泪，魂梦越江游。
县舍西亭二首
王安石（宋代）

山根移竹水边栽，已见新篁破嫩苔。
可惜主人官便满，无因长向此徘徊。
妙庭观 其一
徐安国（宋代）

玉笙声绝瑶池杳，桂殿风生几度寒。空使时人慕鸡犬，扫除槃鼎舐遗丹。
苏瀛洲广文过寺话旧
成鹫（清代）

閒云野鹤一身轻，何似为儒早得名。官作模楷先十郡，手栽桃李遍三城。

半生潦倒惭亲友，两世交游忆盛平。咫尺清风桥下水，依稀犹记踏歌声。
捕盗宿高山夜雨
邓颙（明代）

夜宿高山古庙坛，愁闻滴沥雨声寒。自知处险非常计，争奈苍生殆不安。
杂诗 其四
沈辽（宋代）

巨蛇老且蜕，不如蝉脱飞。茫然寄坱圠，生死亦一归。

达人观元化，其言玄且微。生死有不类，于是知者稀。

秋池夜观月，方与水相辉。聊尔乘物化，指象终为非。
和游南岩
汪应辰（宋代）

南峰不藏善，逢人说南岩。
南岩亦何好，造化秘此缄。
烟云印全提，松竹色半酣。
去郭十里赢，守戒僧二三。
乞身满一日，幽事亦可探。
行客问征途，居者索辔衔。
萧条野店烟，夐静弥勒龛。
念非尘外侣，不分禅味甘。
受傭作閒人，自缚亦何惭。
于时日在房，山色梁蔚蓝。
一径盘郁青，群峰列空嵌。
冷泉计涓滴，瀹鼎消尘凡。
端如常德静，可警疾步贪。
联镳出云门，回首怜烟岚。
公其吐妙语，胜事须指南。
句
查藻（宋代）

断碑最爱开元时，上有模糊五十字。
颂古二十一首
释心月（宋代）

兄难兄，弟难弟。
马祖真，只这是。
赋得云中辨江树
陈子升（明代）

已极扶桑影，微依委杖林。因波闻脱叶，傥别即伤心。

牛马虚秋水，猿猴隔楚吟。安知如荠外，不是八公寻。
除夜
李纲（宋代）

年来三百六十日，忽忽过尽唯今宵。天涯远谪罪未解，家问久今心无聊。

强倾浊酒慰愁独，坐对寒灯尤寂寥。钟鸣漏尽不成寐，世事又属明年朝。
次韵烹茶四首
傅察（宋代）

吏隐从人号懒仙，一瓯常及日高眠。
要令万卷浇胸次，便觉三山到眼前。
客至不须樽有酒，家贫肯厌空无烟。
清泉近在南山麓，珍味殊胜渭水煎。
和谢惠计院二首
吴潜（宋代）

千林新绿褪萎黄，人在它乡某水乡。
白鸟闲闲疑冷看，苍鹰扰扰正乾忙。
阿婆涂抹情何在，老子瞢腾视已茫。
二顷良田元不欠，一声布谷断人肠。
题画 其二
惠远谟（清代）

身是田间稼穑民，数家茅屋自成邻。但知牛背一犁雨，不识马蹄十丈尘。
折柳
林洪（宋代）

湖边杨柳色如金，几日不来成绿阴。
折得柔条入城去，教人知道已春深。
淳熙八年端午帖子词·太上皇帝合六首
崔敦诗（宋代）

莲叶看龟上，桐花引凤栖。
圣人千万寿，福禄与天齐。
游小金山
李义壮（明代）

一灯明灭江心寺，梦里孤蓬半夜雷。岁月共怜人易老，江山应笑我重来。

平芜湿月流萤度，极浦随潮旅雁回。起对沧洲意无限，登临休上妙高台。
送晏桂山赴高沙郡
张蕴（宋代）

拦武容台彼一时，溪乡重幸得追随。
鸥前心事沧浪影，梅下吟情汗漫期。
感慨中年无近别，徘徊明月有相思。
殷勤劝醉阳关晓，受尽耶歈只自知。
次鲁直烹密云龙之韵 其一
黄裳（宋代）

密云晚出小团块，虽得一饼犹为丰。相对幽亭致清话，十三同事皆诗翁。

苍龙碾下想化去，但见白云生碧空。雨前含蓄气未散，乃知天贶谁能同。

不足数啜有馀兴，两腋欲跨清都风，岂与凡羽誇雕笼。

双井主人煎百椀，费得家山能几本。
蝶恋花 蝴蝶花
高濂（明代）

蝶倦枝头飞不去。醉色迷香，抵为春留住。翅染青青陇头雨。

联翩斗影扶风舞。

为惜花开蜂蝶妒。花幻蝶飞，幻蝶看犹误。梦断夕阳芳草路。

春深花蝶归何处。
徐观伯远将徙海陵介吾侄来索诗徐故家兵后流
陆文圭（元代）

甲与吾同生，君子行一周。
少年各丰裕，岁晚怀百尤。
菜地古城下，我今手锄耰。
君当往每陵，绝江汎渔舟。
驾言彼就养，逝将老菟裘。
衰哉随阳雁，止为稻粱谋。
君看横江隼，万里凌高秋。
题严氏青山宴集图次唐应奉处敬韵
谢肃（明代）

青山万叠自天来，一个茅亭傍水𨳩。汉日巳随黄道转，客星水向钓台回。

千年风节一编史，百岁光阴几酒杯。最爱风光如此好，落花啼鸟莫相催。
浏阳五咏 其三 飞鴳亭
杨时（宋代）

芙蓉彫尽蕙兰芳，杖屦翛然一漫郎。凫鹤短长宁复问，但知鹏鴳两相忘。
送房杭州（孺复）
韦应物（唐代）

专城未四十，暂谪岂蹉跎。风雨吴门夜，恻怆别情多。
送同年周涛赴吉幕
强至（宋代）

庐陵风物素称繁，幕府雄夸列郡间。
从事有才诗笔健，平时无警檄书闲。
清吟良足偿风月，曲宴应频醉髻鬟。
行矣功名及年少，未宜留意属江山。
同朝天宫道士朝回口号
来复（明代）

羽仙飞佩晓泠风，禅子金襕映日红。共祝太平朝帝阙，蓬莱兜率五云中。
登蜀阜二首 其二
钱时（宋代）

宝货秋毫归润屋，锥刀左计属痴儿。独馀风月无人管，合著山亭顿放伊。
衢雨入石头宿广成铨部邸中
黄淳耀（明代）

栈车行石罅，急雨势多端。方午戎戎暗，如春侧侧寒。

来逢关吏识，别喜故人安。酒绿灯明里，羁魂尚未乾。
入德庆舟中看雨
曾丰（宋代）

云合苍天怒，风生老木号。
雨跳珠点急，浪涌雪花高。
作爽轻头目，俄寒竖发毛。
顽躯金气盛，敢与瘴相鏖。
秋怀十首
陈师道（宋代）

翼翼陈州门，万里迁人道。
雨泪落成血，著木木立槁。
今年苏礼部，马迹犹未扫。
昔人死别处，一笑欲绝倒。
梅花集句 其八十六
李龏（金朝）

孤根何事在柴荆，苕水相逢眼便青。尽日问花花不语，穷途阮籍几时醒。
慎思说家山之胜用其语得诗
蔡肇（宋代）

江清石磊磊，野旷竹修修。
此地有茅屋，我行寻白鸥。
分留须物色，来往更风流。
相对黄尘梦，诗成拥鼻讴。
雨中移得秋色十馀株种竹侧意更欲种菊花数十本复简松乔
戴亨（清代）

种得阶前数竿竹，连朝霢霂频浇沐。檀栾争效婵娟姿，但恨孤丛少联属。

雨中荷锸过西家，移来秋色如春花。耐寒俗称老少年，不与柔脆同欹斜。

菊花能仙亦能寿，霜姿露质丰台有。篱边拟种三百株，苍翠隐映成三友。

人生岁月能几何，君颜少壮我发皤。安得终年局蹐不称意，四时佳景成虚过。
呈习斋先生 其二
王源（清代）

藜羹麦饭话情亲，今古兴亡赖有人。破屋寒飞宵练影，荒篱远隔夕阳尘。

直将文武传洙泗，未许安危系洛闽。山势东蟠沧海尽，应知燕赵自生申。
寄张氏女弟
王安石（宋代）

十年江海别常轻，岂料今随寡嫂行。
心折向谁论宿昔，魂来空复梦平生。
音容想像犹如昨，岁月萧条忽已更。
知汝此悲还似我，欲为西望涕先横。
送杨炼师却归贞浩岩
罗隐（唐代）

宦途不复更经营，归去东南任意行。别后几回思会面，

到来相见似前生。久居竹盖知勤苦，旧业莲峰想变更。

为谢佯狂吴道士，耳中时有铁船声。
宿郭乡丈书轩 其三
石宝（明代）

灯火交辉照夜堂，淋漓醉墨倚绳床。新来词曲多宫体，旧日衣袍半御香。

汲黯何曾忘入闼，枚生不是漫游梁。酒阑挥剑当筵舞，惭愧东君别意长。
河阳桥代窦郎中佳人答杨中舍
王勃（唐代）

披风听鸟长河路，临津织女遥相妒。

判知秋夕带啼还，那及春朝携手度。
和孙司门寄宽堂诗 其二
杜范（宋代）

靖节非沉湎，行藏岂漫游。几多经济具，可付醉吟休。

志在存周鼎，悲能学楚囚。流风千载想，我欲赋登楼。
避地毗陵寒月上孙徽使君兼寄东阳王使君三首 其二
贯休（唐代）

常忆双溪八咏前，讲诗论道接清贤。文欺白凤真难及，药撚红蕖岂偶然。

花湿瑞烟粘玉磬，帘垂幽鸟啄苔钱。自怜不是悠悠者，吟嚼真风二十年。
送人之咸阳
谢肇淛（明代）

送尔咸阳道，风霜冷不胜。
鸡啼将落月，马怯欲消冰。
火后无秦殿，回中有汉陵。
斜阳看故国，烟树郁层层。
十六字令
钱贞嘉（清代）

鸳被暖，横陈白玉床。贪午睡，不识晓来霜。
次韵黄鲁直画马试院中作
苏轼（宋代）

少年鞍马勤远行，卧闻龁草风雨声，见此忽思短策横。
十年髀肉磨欲透，那更陪君作诗瘦，不如芋魁归饭豆。
门前欲嘶御史骢，诏恩三日休老翁，羡君怀中双橘红。
（黄有老母。
）
中秋日泛湖杂诗 其四
邹浩（宋代）

晚风知我兴飘然，力战浮云露远天。判却明朝官长骂，与君彻晓引金船。
斋前隙地列三石峰因植丛竹其下小雨隐映可爱
刘崧（元代）

南园旧竹困支离，移过墙阴雨更宜。落落出群看两个，萧萧交翠待千枝。

荒苔古石清閒地，细草虚庭隐士诗。即此尽堪消永日，鸣驺陌上欲何为。
秋怀十首微云淡河汉疏雨滴梧桐为韵
杨冠卿（宋代）

晚云暂垂阴，零露不成滴。
邻墙几好树，叶下声策策。
一灯同夜阑，此抱谁与适。
前身岂壁鱼，甘擅文字癖。
忧秋怀十首微云淡河汉疏雨滴梧桐为韵其九
来抵揬人，衰怀小城孤。
解园赖从事，几成小支梧。
所忧岂其私，天高信难呼。
努力加餐饭，世缘久崎岖。
敬轩诚轩携酒见过西岩西池同赋
谢榛（明代）

日落寒城闭，天空倦鸟归。高楼才暝色，新月亦清辉。

秋兴骚人赋，乡心客子衣。王门岂无事，载酒过玄晖。
初八日传闻光州虏退又云东海之捷
韩淲（宋代）

疆埸未云静，家国疑摇摇。深乎帷帐筹，公卿日以朝。

虏势固不壮，虏骑固为骁。强弱士气少，战守民力凋。

荒山涧壑冷，岁暮风萧萧。百草皆烂死，扑面黄叶飘。

枭鹠互鸣啸，狐豺纷踯跳。秃鬓祗枯藜，伫立天益寥。

恭惟我寿皇，恢复悉有条。咄哉开禧臣，妄动尤虚嚣。

女贞亦分裂，幽燕乱无聊。贤愚世运厄，隆替华夏焦。

羌戎汉威灵，河隍唐僖昭。民老曾何知，但愿归富饶。

中外持论平，致君舜与尧。
鹧鸪天二十二首 其十
奕绘（清代）

八月秋分白露交，荒江古渡雨潇潇。此时有客推篷看，千里寒云没柳梢。

商人妇，独魂销。芦花枫叶乍长宵。琵琶弦上分明语，年少丰姿柳样娇。
读古德传八首 其六
释德洪（宋代）

闲中不省岁月改，但见四山青又黄。指客却随流水去，笑渠世路未全忘。
郭氏园送张仲通出刺棣州
司马光（宋代）

名园送嘉客，冠盖去倾朝。小雨尘微敛，馀寒酒易消。

雁归春近塞，日上海生潮。北道平如掌，东风五马骄。
登麻姑山
曾渐（宋代）

蹑石扪萝得得来，人间尘累已忘怀。
行穷险道忽平地，立看飞泉倾断崖。
邃宇半依苍木里，秀峰长是白云埋。
方平羽驾今何在，欲会仙姑恨未谐。
临江仙·斗草阶前初见
晏几道（宋代）

斗草阶前初见，穿针楼上曾逢。罗裙香露玉钗风。靓妆眉沁绿，羞脸粉生红。
流水便随春远，行云终与谁同。酒醒长恨锦屏空。相寻梦里路，飞雨落花中。
赤玉箫
杨冠卿（宋代）

玉箫早入凉王墓，弓剑衣冠只同处。
千年邂逅出人间，颜色声音幸如故。
云门曲谱不分明，赵瑟齐竽各自名。
传看乐府无人识，此箫收声甘弃掷。
抵池阳未入关泊于
戴炳（宋代）

瘦策相扶上翠微，眼惊奇怪足忘疲。三十六洞犹昔者，四百馀年无牧之。

涨水淼瀰春雨后，远山重叠夕阳时。几多江北江南恨，问着沙鸥总不知。
润卿遗青z3饭兼之一绝，聊用答谢
皮日休（唐代）

传得三元z3饭名，大宛闻说有仙卿。分泉过屋舂青稻，

拂雾彯衣折紫茎，蒸处不教双鹤见，服来唯怕五云生。

草堂空坐无饥色，时把金津漱一声。
归自鸿印轩
徐熙珍（清代）

春暮池塘夕照时，峰环路转步迟迟。绿油晴泻三篙水，红杏香凝万斛脂。

趁暖燕泥黏柳絮，怜芳蛛网罩花枝。兴阑归去篮舆速，刻烛联吟七字诗。
观云篇
刘禹锡（唐代）

兴云感阴气，疾足如见机。晴来意态行，有若功成归。

葱茏含晚景，洁白凝秋晖。夜深度银汉，漠漠仙人衣。
新春词 其三
郑獬（宋代）

晴晖散入凤凰楼，一桁朱帘不下钩。汉殿斗簪双彩燕，并和春色上钗头。
有为予言乌龙高崄不可到处有僧岩居不知其年予每登千峰榭望之慨然为作二诗 其二
陆游（宋代）

崄绝无微径，淙潺有细流。寒岩依作屋，堕毳拾为裘。

木客求相识，毛人约共游。百年如一瞬，尘世几公侯。
东峰亭
徐良弼（宋代）

东峰亭上共徜徉，列嶂低衔夕照黄。
酒兴未阑归骑促，一鸥轻泛白云乡。
第四十四板齿生毛颂
释义青（宋代）

九年少室自虚淹，争似当头一句传。

板齿生毛犹可事，石人踏破谢家船。
次韵吴县博别后见寄 其二
陈献章（明代）

昨夜江门咏月归，今朝又领衡山诗。千仞冈头一振衣，乃见庐冈点化机。
翡翠
胡仲弓（宋代）

毛羽生来便属人，悔将体段斗精神。
寄言翡翠休惊讶，但是文章尽累身。
乾兴御楼二首
佚名（隋代）

皇衢赫敞，黼坐穹崇。
华缨在列，严令发中。
王制钜丽，实瑞岂融。
均禧绵子，万寿无穷。
过李氏园
李复（宋代）

伊川北首始知春，问路停骖仆候门。
垂柳万颦梅一笑，苍松四出石双蹲。
高人旧隐家风远，祥兆开先国邑尊。
昔岁往来曾驻跸，从臣遗刻在云根。
射葫芦
陈诚（明代）

长竿笔立高插天，葫芦斜系虚空悬。
羌儿马上逞好手，角弓满控黄金弦。
当场跃马流星过，翻身一箭葫芦破。
冲起霜翎天上飞，大家拍手相称贺。
初夏
方回（元代）

忽复荒山唤子规，来归已是腊残时。
人穷怕老吾何愧，夏浅胜春古有诗。
草靸紵衫并竹扇，石榴罂粟又戎葵。
猫生三子将逾月，卧看跳嬉亦一奇。
次南安务前水亭赵介叔韵
曹勋（宋代）

兹亭楚风烟，晴岚献斜叠。
我来及秋杪，黄花舞红叶。
主人喜清论，旷览意并惬。
明年西郊春，公当来日涉。
赠月长老
苏轼（宋代）

天形倚一笠，地水转两轮。
五霸之所运，毫端栖一尘。
功名半幅纸，儿女浪苦辛。
子有折足铛，中容五合陈。
十年此中过，却是英特人。
延我地炉坐，语软意甚真。
白灰如积雪，中有红麒麟。
勿触红麒麟，作灰维那瞋。
拱手但默坐，墙壁方谆谆。
今宵恨客多，污子白<叠毛>巾。
后夜当独来，不烦主与宾。
蒲团坐纸帐，自要观我身。
菩萨蛮·鹅溪净称烟笼月
林淳（宋代）

鹅溪净称烟笼月。澄心白称光浮雪。净白两俱宜。天然浓淡枝。花光神意远。吮墨含毫浅。依约有香来。春风随手开。
第五将军于馀杭天柱宫入道因题寄
罗隐（唐代）

交梨火枣味何如，闻说苕川已下车。瓦榼尚携京口酒，

草堂应写颍阳书。亦知得意须乘鹤，未必忘机便钓鱼。

却恐武皇还望祀，软轮征入问玄虚。
除夜寄罗评事同年三首
王禹偁（宋代）

岁暮洞庭山，知君思浩然。
年侵晓色尽，人枕夜涛眠。
移棹灯摇浪，开窗雪满天。
无因一乘兴，同醉太湖船。
西江月·著意黄庭岁久
吕岩（唐代）

著意黄庭岁久，留心金碧年深。为忧白发鬓相侵，
仙诀朝朝讨论。
秘要俱皆览过，神仙奥旨重吟。至人亲指水中金，
不负平生志性。
任是聪明志士，常迷东灶黄庭。参同大易事分明，
不晓醉眠难醒。
若遇高人指引，都来不费功程。北方坎子是金精，
认得黄牙方盛。
次云居老诗韵 其二
彭汝砺（宋代）

边庭老将已成功，名在麒麟画阁中。塞外牙旗归万马，云间羽箭落双鸿。
偈颂四十一首
释慧晖（宋代）

铁夫破梦五更前，石人开眼一壶天。
木马过闾风化后，玉虎振壶野渡边。
主人稳坐草堂前，硬翁独卧万芊天。
三个胡狲弄钱夜，格外难求宿鹤边。
九咏寄从兄湛之塞垣 其八 边柳
邝露（明代）

叹息阳关柳，青青能几时。春光不可度，绿鬓已成丝。

岁岁愁攀折，依依绾别离。故园有奇树，日夜忆连枝。
持伞雨行即事
陈繗（明代）

竹作鎗兮纸作牌，暴风强雨撼将来。面前一任雷霆怒，有此牌鎗尽敌开。
题尹存庵行卷
陆文圭（元代）

钱塘筑坞高于郿，黄金铸成九鼎移。木棉羁魂招不得，方士入海从安期。

庐陵二老当时在，翰墨光芒透纸背。尔后空闻化鹤归，我今欲见啼鹃拜。

长安市上重经过，逢人问是伯休那。劝君且寻遂初赋，人家国事竟如何。
圣柬将寓于卫行乞食于齐有可怜之色再次韵感
黄庭坚（宋代）

种萱欲遣忧，丛薄空自绿。
洗心日三省，人亦不我榖。
谁能书窗下，草玄抱幽独。
首藐官不迁，校书汉天禄。
身当万户侯，鼓吹拥部曲。
解佩著犀渠，张弓插雕服。
何时李将军，射猎出上谷。
月岩
刘锡（宋代）

不比弋阳名浪传，叠空三日透山颠。
岩分前后两弦缺，天到中央一月圆。
屋拟蟾宫新学士，台存石磴旧游仙。
玲珑望处人间近，影照奇峰千□连。
陈子张挽词二首 其一
张纲（宋代）

地发湖光秀，神钟鹤骨清。高谈排俗子，执友遍时英。

枳棘鸾栖在，松楸马鬣成。欲收东望眼，流涕若为情。
苍松怪石图题诗
李方膺（清代）

君不见，岁之寒，何处求芳草。
又不见，松之乔，青青复矫矫。
天地本无心，万物贵其真。
直干壮川岳，秀色无等伦。
饱历冰与霜，千年方未已。
拥护天阙高且坚，迥干春风碧云里。
和陶答庞参军六首
苏轼（宋代）

旨酒荔蕉，绝甘分珍。
虽云晚接，数面自亲。
海隅一笑，岂云无人。
无酒酤我，或乞其邻。
九思 其五 遭厄
王逸（两汉）

悼屈子兮遭厄，沈王躬兮湘汨。何楚国兮难化，迄于今兮不易。

士莫志兮羔裘，竞佞谀兮谗阋。指正义兮为曲，訾玉璧兮为石。

鸱雕游兮华屋，鵔鸃栖兮柴蔟。起奋迅兮奔走，违群小兮謑诟。

载青云兮上升，适昭明兮所处。蹑天衢兮长驱，踵九阳兮戏荡。

越云汉兮南济，秣余马兮河鼓。云霓纷兮晻翳，参辰回兮颠倒。

逢流星兮问路，顾我指兮从左。俓娵觜兮直驰，御者迷兮失轨。

遂踢达兮邪造，与日月兮殊道。志阏绝兮安如，哀所求兮不耦。

攀天阶兮下视，见鄢郢兮旧宇。意逍遥兮欲归，众秽盛兮杳杳。

思哽饐兮诘诎，涕流澜兮如雨。
送子仁侄南归而首
杨万里（宋代）

再岁来相叹，三杯忽语离。
忍将垂老泪，滴作送行诗。
子去侬犹住，身留梦亦随。
南溪旧风月，千万寄相思。
行次白沙馆先寄上河南王侍郎
杜牧（唐代）

夜程何处宿？山叠树层层。
孤馆闲秋雨，空堂停曙灯。
歌惭渔浦客，诗学雁门僧。
此意无人识，明朝见李膺。
喜迁莺
晏殊（宋代）

歌敛黛，舞萦风。迟日象筵中。分行珠翠簇繁红。云髻袅珑璁。

金炉暖。龙香远。共祝尧龄万万。曲终休解画罗衣，留伴彩云飞。
端午贴子词 皇帝阁六首 其一
真德秀（宋代）

庚午仍重午，离明正继明。炎图千万岁，从此愈光亨。
复澄社兄德配高夫人挽词四首 其一
林朝崧（清代）

海外还魂少异香，晨昏老泪洒高堂。一门礼让推钟琰，廿载勤劳说孟光。

筑室买田家日起，男婚女嫁事方忙。不教皓首偕君子，欲遣巫咸问彼苍。
咏江南景物
阳枋（宋代）

有水青阴浓覆地，无山绿稼远连天。
垂杨影里风帆乱，知有回溪曲护田。
山居晚步
周南（宋代）

蔬肠消谷暖，拄杖出林深。
犊背斜阳在，蛩声暮气侵。
岗峦舒伏脉，松菊会归心。
墟落函寒早，山曛日未沉。
雉子斑
李锴（清代）

雉子斑，河之梁。童得雉子用以烹，翁得雉子用以羹。

母乃引，子烹且黄，母饮水，子啄粻。群飞飞从公子。

公子去来，得车已多。公子归来，得车已多。
晋昌晚归马上赠
李商隐（唐代）

西北朝天路，登临思上才。城闲烟草遍，村暗雨云回。

人岂无端别，猿应有意哀。征南予更远，吟断望乡台。
和祝镒韵
李弥正（宋代）

劳车发危坂，倦艘失飞湍。
滔滔褦襶子，疾走殊未阑。
鹤仙摆名宦，结庐松江干。
笑拍萍风浮，瞬视草露溥。
图川不愧辋，序谷宁先盘。
门岂俗驾拒，室无哀筝弹。
按行松菊间，澹然有馀观。
莲巢众香聚，浮天百忧宽。
秋光敛洲渚，暮翠笼峰峦。
我来挟良朋，道故盟未寒。
练颜仰孤标，耐久同苍官。
终当役薪水，刀圭却衰残。
和答邦直二首 其一
王庭圭（宋代）

惠爱如兰正吐芽，芳风吹落几千家。明年催直金銮殿，龙口飘香看百花。
送薛侍御志渊使荆襄 其三
倪岳（明代）

深山平地总王臣，莫论区区旧与新。但使熙然同乐业，使车到处即阳春。
句
陈越（宋代）

拥路东方骑，悬腰左顾龟。
题汉未央瓦砚歌
缪宝娟（清代）

紫云一片土花结，寒光隐隐凝霜雪。流落人閒三千年，不随碑霜同磨灭。

古来宫阙盛炎刘，未央宫与阿房侔。阿房一炬成焦土，汉家片瓦犹千秋。

片瓦功能夺真宰，蛟龙泣罢啼痕在。质坚不为岁月磨，色古岂历风霜改。

昌溪吴氏宝用之，沧桑变幻不可知。洪子嗜古有奇癖，得从古市光陆离。

盛以宝盒盘蛟螭，奇气掩映珊瑚枝。岱翁铭字工刻镂，酂侯古篆形模旧。

精金可铄石可灰，此物永并鼎钟寿。
题瑞岩大泽塘
钱端礼（宋代）

尘缨久欲濯沧浪，今日来游大泽塘。
水似我心心似水，更无一事可商量。
泊钓台
毛幵（宋代）

衮衣但决妖邪谶，茅士先封不义臣。
须信俯随鸡鹜食，岂如湖海一闲身。
墙隅即事
鲁铎（明代）

蜗利涎濡乘雨去，蝶惩弱质避风飞。
雨晴剩有蜗粘壳，风定还看蝶晒衣。
和郑斋同年落叶诗 其十二
周绍昌（清代）

虬户葳蕤永昼扃，上林朱果尚芳馨。谁吹暖律温寒谷，忽涌凉波接洞庭。

瞻鹿民狂音不择，剪鹑天醉问无灵。偶从凝碧池头过，急管繁弦忍再听。
王国祀仁祖庙乐八章 其七 彻豆奏嘉禾之曲
宋濂（明代）

礼备乐举，祀事攸宜。孰其尸之，废彻不迟。皇哉神惠，覃及我私。

灵氛将逝，如何勿思。
和彭进士感怀
李咸用（唐代）

人生谁肯便甘休，遇酒逢花且共游。若向云衢陪骥尾，

直须天畔落旄头。三编大雅曾关兴，一册南华旋解忧。

四海英雄多独断，不知何者是长筹。
同王见可、刘子年循南溪，度西桥，登天柱冈
杨万里（宋代）

偶因闲步散顽麻，倦唤胡床小歇些。
飞上山头人似鹤，回看溪畔路如蛇。
云烟极目知何处，松竹为门是我家。
下得山来饥更渴，也无麦饭也无茶。
佑侄实赴乡法吾家读书三世至此侄才七人作十
孙应时（宋代）

家学今三世，儒流甫七人。
生涯无窭悴，存没几酸辛。
父干真吾责，孙枝见汝新。
提携从总丱，成长及冠巾。
幸有源流正，应先器质醇。
绪馀虽耳染，缘饰菲天真。
黄卷心怀古，青灯坐达晨。
定无钱使鬼，当见笑如神。
科目诚尚龙，朝家重选抡。
桂分清夜月，花趁曲江春。
此日云霄路，他年柱石臣。
成功期济世，私喜因荣亲。
俗薄堪长笑，才轻不自珍。
胮肛夸小枝，屑窣较微尘。
努力初濡翰，驰心谨问津。
利名卑汲汲，教诲实谆谆。
莫滥齐庭吹。空惭越里颦。
裁诗不尽意，持付合书绅。
题精舍
白玉蟾（宋代）

到此黄昏飒飒风，岩头只见药炉空。
不堪花落烟飞处，又听寒猿哭晦翁。
秋夜忆禾川旧友
周是修（明代）

迢迢江岭外，千里故交情。人宿沙连驿，乌啼树绕城。

云开疏雨断，月落众星明。独对萧条夜，寒螀不可听。
绝诠
释大观（宋代）

虚空讲得四花飞，大地山河总发机。
碧眼黄头无处觅，是中元不动唇皮。
次七兄韵题二兄静明阁
周必大（宋代）

堤有芙蓉沼有蕖，东西精舍直平湖。
市朝间阔聊中隐，山隰横平岂子都。
杖屦意行非得得，轮蹄心远任区区。
休穷眼力精疆界，且把诗篇替画图。
次韵朱希真送李仲辅使浙东
刘才邵（宋代）

诏遣皇华使，恩殊白首郎。越城膺重寄，云路伫高翔。

金节丹枫外，星轺碧海傍。溪山动诗兴，藻火粲篇章。

暂对青藜杖，徐驱白凤凰。平反有馀暇，霜橘荐瑶觞。
游万泉寺
缪沅（清代）

果下じ𧽼晓来猛，导我看山趣独领。东坡自是飞仙人，𥬞云已过招提境。

支筇殿角神倍王，握手山房冠不整。高低禾陇闻稻香，曲折水田送秋影。

老柳衰荷水面亭，大瓢小杓松间瘿。披榛辟莽寻万泉，山路崎岖乐清迥。

既无尘土三丈扑，况有水云一千顷。高人讵肯受羁絷，野鹤尤能伸脰颈。

就中何可少禅悦，此地端须摇舴艋。藕香一瓣心骨清，味似醍醐风趣永。

已见泉流白石根，还看月出孤松顶。升高望远腰脚健，朵朵芙蓉临倒景。

香林解带复句留，随意村醪杂山䴵。辋川后约和裴王，窥园不待莺三请。
山中即事四首 其四
吴琏（明代）

一入青山即当仙，野禽幽鹿伴清眠。诗书剩买无论价，风月频赊不用钱。

林外軥辀花外蝶，径中松竹雨中莲。少开老眼成真趣，翻恨红尘误少年。
海棠
晏殊（宋代）

昔闻游客话芳菲，濯锦江头几万枝。
纵使许昌诗笔健，可能终古绝妍辞。
九月一日侍老人游洞霄宿超然馆闻钟
洪咨夔（宋代）

太一相过烛未销，朝元钟动郁罗萧。
身轻不怕琼骀滑，蹴踏青霞上斗杓。
牡丹坪诗
家铉翁（宋代）

洛花古来称第一，金为之相玉为质。
画堂深处养根荄，丽日光中见颜色。
人力栽培傥未周，本然之天从而失。
我家大峨峰顶牡丹坪，傲雪凌霜知几春。
冬深突兀层崖上，春来烂漫红云生。
相传皇人炼丹处，帝勅六丁为守护。
天葩只合奉天人，那许移根到下处。
吁嗟皇人长与花为主，世上红紫纷纷何足数。
卑栖
陈仅（清代）

面面云峰好，荒衙置此间。吏人随鸟集，宾友访僧还。

水气石边静，松声风外间。卑栖吾自足，犹胜买青山。
誉七峰邀同萧龙石葡萄园共饮子姓并侍
庞嵩（明代）

杨子江心直北船，青灯寒雪是何年。二难谊分犹今日，三益赓歌是旧缘。

膝下孙枝联父子，林中酬献亦神仙。名园胜会君须记，一架葡萄闰五天。
魏薛草书语
佚名（唐代）

前有虞褚，后有薛魏。
和孔教授武仲济南四咏 鹊山亭
苏辙（宋代）

筑台临水巧安排，万象轩昂发瘗埋。
南岭崩腾来不尽，北山断续意尤佳。
平时战伐皆荒草，永日登临慰病怀。
更欲留诗题素壁，坐中谁与少陵偕。
杭州江亭留题登眺
项斯（唐代）

处处日驰销，凭轩夕似朝。渔翁闲鼓棹，沙鸟戏迎潮。

树间津亭密，城连坞寺遥。因谁报隐者，向此得耕樵。
题豫章山房
朱德润（元代）

豫章林老色参天，拥护山僧丈室前。岂为法身同草木，要驱尘虑出风烟。

茶瓯香篆晨斋后，竹几蒲团夜榻边。独有浏阳欧学士，题诗遥问不空禅。
送都大茶马入觐八绝句 其五
项安世（宋代）

北人从古笑南方，只有楼船解把江。今日因公致天马，□□闻说已心降。
雨夜三首 其二
刘攽（宋代）

孟夏树木长，夜凉风雨时。明灯扫尘榻，散帙坐书帷。

旷野波涛合，中宵虎豹悲。形骸吾丧我，隐几向为谁。
春晚村居杂赋绝句
陆游（宋代）

鹅儿草绿侵行路，帔子花明照屋除。
处处乞浆俱得酒，杖头何恨一钱无？
惜黄花慢·孤雁
贺双卿（清代）

碧尽遥天，但暮霞散绮，碎剪红鲜。听时愁近，望时怕远，孤鸿一个，去向谁边。素霜已冷芦花渚，更休倩、鸥鹭相怜。暗自眠。凤凰纵好，宁是姻缘。
凄凉劝你无言。趁一沙半水，且度流年。稻梁初尽，网罗正苦，梦魂易警，几处寒烟。断肠可似婵娟意，寸心里、多少缠绵。夜未闲，倦飞误宿平田。
天竺僧金总持
李复（宋代）

金轮风火转无涯，震旦观光渡海沙。八万言诠归贝叶，三千世界聚莲花。

有缘禽鸟来波第，随喜天人尽木叉。今古少林风月在，闭门常御白牛车。
倦绣
陆治（明代）

洞房深锁碧窗纱，玉树阶前护翠霞。
移得绣床浑不倚，金针愁刺并头花。
将发循州社日于所居馆宴送
裴夷直（唐代）

浪花如雪叠江风，社过高秋万恨中。

明日便随江燕去，依依俱是故巢空。
病中杂咏十首
陆游（宋代）

身似头陀不出家，杜陵归老有桑麻。
茶煎小鼎初翻浪，灯映寒窗自结花。
残药渐离愁境界，乱书重理淡生涯。
等闲一事还超俗，断纸题诗字乱斜。
次介叔韵
刘跂（宋代）

酒船定向江东去，知有风流贺季真。北岭南冈元自熟，短杨高柳迩来新。

老吾官职浑无味，壮子文章最有神。知欲弦歌且三径，徵君莫自傍风尘。
渡河有感
韩元吉（宋代）

衮衮河流到底黄，谁言一苇便能杭。
伤心击楫无人会，举酒回头酹太行。
补亡诗六首 其三 华黍
束皙（魏晋）

黮黮重云，习习和风。黍华陵巅，麦秀丘中。靡田不播，九谷斯丰。

奕奕玄霄，濛濛甘溜。黍发稠华，禾挺其秀。靡田不殖，九谷斯茂。

无高不播，无下不植。芒芒其稼，参参其穑。蓄我王委，充我民食。

玉烛阳明，显猷翼翼。
南昌重会汪彦章
释德洪（宋代）

彦章退然才中人，讥诃唾笑皆奇伟。看君落笔挟风雷，涣然成文风行水。

坐令前辈作九原，子固精神老坡气。儒生寒酸不上眼，此郎要是天下士。

嗟予生计等飞鸟，翩翩吴头复楚尾。去年兴废看京华，笑傲清狂人背指。

君独折简坐致我，迎门欢笑自挈履。旧闻牛鸣马不仰，女逐臭夫那有理。

今年黄花南浦岸，忽然见君失声喜。僧房借榻营夜语，灯火照人如梦寐。

怀中卿相且袖手，翰墨风流聊戏耳。行看上书苫块中，凛凛范公只君是。
戏酬尝草茶
沈与求（宋代）

惯看留客费瓜茶，政羡多藏不示夸。要使睡魔能偃草，肯惭欢伯解迷花。

一旗但觉烹殊品，双凤何须觅瑞芽。待摘家山供茗饮，与君盟约去骄奢。
乌食菽为沙弥所缚余见而释之
释函可（明代）

口腹有深阱，颠危实可怜。为贪半粒饱，遂惹百丝牵。

人世殊多患，空门亦自缠。殷勤为解释，好去莫留连。
雨中山行
王炎（宋代）

暝烟有客投茅舍，春水无人渡板桥。
满地落花愁寂寂，连天芳草思迢迢。
送聂士友通判上印入朝
杨万里（宋代）

君家枢相扶天极，气凌霜雪忠贯日。
史家有笔叹无人，今有此人无此笔。
君侯名家千里驹，拱璧盈尺径寸珠。
合登清庙荐六瑚，合参豹尾随属车。
胡为小缓云间翮，竭来螺浦分风月。
开轩不与俗客谈，明月清风入牙颊。
只今上印去朝天，春风玉笋催缀班。
相门有相君勉旃，凌烟再写进贤冠。
又题五友五首 其五 菊
薛瑄（明代）

簇簇新丛傍宪台，台端有客日徘徊。归期若在花前发，留向新知次第开。
同台峰熊侍御看花四首 其四
边贡（明代）

室静客稀赏，地偏花更清。自开还自落，宛似野人情。
真州道中望瓜步诸山
任大椿（清代）

晨光薄晴霭，鼓枻玩清涟。小因风湍息，递望瓜洲山。

不惜邈难见，易见姿不妍。低峰看易尽，独爱峰际天。

中流乍回首，杳渺真州烟。展眺不难竟，拥楫思绵绵。
六月十七夜出寺门骤有所闻疑水与风即而观之
赵蕃（宋代）

骤得疑倾峡，徐行若泛潮。
胡为隔田亩，而不度林椒。
爽气虽能及，作波不可招。
不眠如有待，冲口漫成谣。
次韵罗云叔红梅
杨载（元代）

玉人中酒殢芳华，尽压东风百种花。襆被冬深裁异锦，篝灯夜永障轻纱。

纤蕤露沁蜂腰蜡，密蕊云蒸鹤顶砂。为问阆风何处在？相期高举籋晨霞。
黄山高
汪莘（宋代）

黄山高哉，岿然为江东之巨镇兮，
壁立於两浙之上游。摩天戛兮以直上，
阳枝阴派盘数州。西海不知两根本，
行人但觉云飞浮。尝试芒鞋竹枝迨乎其间兮，
一溪桃杏红烂漫，万壑松柏寒飕飕。
悬崖绝磴可望不可到兮，古木倒挂险更遒。
上有灵泉瀑布千万道，如银河自天争泻而竞注兮，
砅雷溅雪隐现穿林幽。中有青鸾黄鹤千万对，
雄倡雌和迭舞而交鸣兮，深林自适复有雪白数点之猿猴。
山中自昔无历兮，花开叶落成春秋。
残英脱叶不如其所从来兮，但见夫涧谷之间桃花如扇，
松花如纛，竹叶如笠，
莲叶如舟。菖蒲九节{煨火换饣}白鹿，
灵芝三秀眠青牛。人间三月春已暮，
洞中花卉春长留。奇香异气逐风去，
散落尘世谁能酬。黄山高哉，
云际峰尚可画，云外一峰画不得，
霜缯铺了掉首休。丹砂一峰烛天争兮月，
九龙一峰拔地张旗旒。天都一峰杰出於三十六峰兮，
星斗森罗挂珠殿，兮月对殿琼瑶楼。
中有一人兮龙冠而凤裘，左容成兮右浮丘。
我时收却钓竿樵具作一束，投诸曹阮溪中流。
浴余身兮汤泉，风余袂兮帝所。
夔鼓隐隐兮管啾啾，水精盘兮碧玉瓯。
帝酌我兮劳我，左右为余兮凝眸。
指余以南峰石壁记，授余以红铅黑汞大丹头。
黄山高哉，余钭览秀巢云练其下，
坐令万物不生疵疠黍盈畴。
元日
卫宗武（宋代）

晓来云气忽氤氲，上瑞俄惊到眼频。
隔得一农犹带腊，飞画万点总成春。
方传六琯葭灰动，又报千林花事新。
试向庭前披鹤氅，却嫌标致怯前人。
棐子弱冠成人伊始寄一律以勉之
黄淮（明代）

成人良有望，弱冠志方安。操履期无忝，辞章贵可观。

少陵怜骥子，陶令责雍端。况我乖离久，兴思百念攒。
送茶头并化士 其十五
释慧空（宋代）

达人不见尘中隘，为有而今这一解。长柄笊篱入手来，倒用横拈风雨快。

南街打倒北街头，东园乞得西园菜。阿呵呵，也奇怪，他家自有通人爱。
白莲诗
白玉蟾（宋代）

渊明归西天，不作东林社。
不见张昌宗，无人举此话。
谁家栽绿荷，薰风漾碧波。
波底水晶空，化出玉姮娥。
嫣然冷无语，冰肌卧晓雨。
东君如夏日，此花不受暑。
一点天然香，随风入画堂。
折之置坐隅，窈窕弄玉郎。
忽然心绪变，如覩佳人面。
寄语明月楼，莫貯双飞燕。
重阳席上赋白菊
白居易（唐代）

满园花菊郁金黄，中有孤丛色似霜。
还似今朝歌酒席，白头翁入少年场。
景祐祀社稷三首 其三 奉俎用《丰安》。神州地祇、皇地祇与社稷通用。
郊庙朝会歌辞（宋代）

礼崇明禋，维馨斯酒。洁粢丰盛，杀时犉牡。齐庄严祗，升燎于槱。

其报伊何，如山如阜。
题补庵先生菰川圃图
张慥（清代）

中书省里尚书郎，南郭曾开绿野堂。岩壑昔年称宰相，画图今日见羲皇。

鱼渠鸟渡当人白，雉堞云生入暮苍。漫拟樽前挥彩笔，诸孙词翰亦飞扬。
洪丞相挽辞二首
杨万里（宋代）

乾道扶初旭，中台焕五云。
才登右丞相，巳拜大观文。
胡不迟暮月，看渠集茂勋。
一朝惊玉折，千载叹芝焚。
天津八景 其四 淀南和风
李东阳（明代）

层轩南向坐薰风，极目平畴远近同。万里黄云吹不断，一天翠浪卷还空。

阜财正藉驱烦力，饱士新成偃武功。殿阁微凉天上句，拟将馀兴续坡翁。
对酒劝令公开春游宴
白居易（唐代）

时泰岁丰由事日，功成名遂自由身。前头更有忘忧日，

向上应由快活人。自去年来多事故，从今日去少交亲。

宜须数数谋欢会，好作开成第二春。
金沙堆庙有曰忠洁侯者屈大夫也感之赋诗
张孝祥（宋代）

伍君为涛头，妒妇名河津。那知屈大夫，亦作主水神。

我识大夫屈，自托腑肺亲。独醒梗群昏，聚臭丑一薰。

沥血摧心肝，怀襄如不闻。已矣无柰何，质之云中君。

天门开九重，帝曰哀汝勤。狭世非汝留，赐汝班列真。

司命驰先驱，太一诹吉辰。翩然乘回风，脱迹此水滨。

朱宫紫具阙，冠佩俨以珍。宓妃与娥女，修洁充下陈。

至今几千年，玉颜凛如新。楚人殊不知，谓屈果沉沦。

年年作端午，儿戏屈应嗔。
春秋战国门。田子奇
周昙（唐代）

少年为吏虑非循，一骑奔追委使臣。

使者不追何所对，车中缘见白头人。
赋得白云抱幽石
骆宾王（唐代）

重岩抱危石，幽涧曳轻云。绕镇仙衣动，飘蓬羽盖分。

锦色连花静，苔光带叶熏。讵知吴会影，长抱穀城文。
和高侍讲先生韵五首时宣德七年也 其二
曹义（明代）

江南一别绝音尘，蓟北初逢喜接邻。晋帖临来多俊逸，唐诗吟处更清新。

樗材有幸相资益，书籍无嫌独借频。昭代共誇膺好爵，愿摅忠悃荅皇仁。
野处送金灯花
洪适（宋代）

银灯未茁有金灯，翠叶森森比剑棱。待得花光无断续，却须拈出问邻僧。
望思台
李九龄（唐代）

汉武年高慢帝图，任人曾不问贤愚。

直饶四老依前出，消得江充宠佞无。
水退
孙觌（宋代）

荡沃波澜大，凭陵意气粗。射潮鲛鳄怒，鞭石鬼神驱。

云断千崖立，风行万壑趋。樯乌朝共起，水鸟夜仍呼。

滟滟红升晓，霏霏翠扑肤。浮楂卧泥滓，狼藉满街衢。
和陶停云四首
苏轼（宋代）

停云在空，黯其将雨。
嗟我怀人，道修且阻。
眷此区区，俯仰再抚。
良辰过鸟，逝不我伫。
悼刘主簿
林希逸（宋代）

忽传哀讣泪难禁，忆在樗庵别至今。遗迹几何留子墨，知音多是惜人琴。

汝身汝伯相为命，一死一生尤痛心。幸是栖鸾本无意，遽令题墓向空林。
蜜蜂
李纲（宋代）

秋风淅淅桂花香，花底山蜂采掇忙。但得蜜成功用足，不辞辛苦与君尝。
王昭君
陈长方（宋代）

巫峡江边岁屡更，汉宫日月亦峥嵘。
此身端可清边患，谁惜龙沙以北行。
清明独步湖上饮临水酒家 其一
许传霈（清代）

又到清明桃李开，钱唐门外独徘徊。野田荒冢谁存问，风雨烟徘孰主裁。

近水楼台招我去，随堤鱼鸟逐人来。销金窝乏销金侣，剩有南山照酒杯。
如梦令 题桃花美人画幅
潘榕（清代）

小院夭桃开未。帘卷东风相对。芳讯倩谁传，孤负韶华明媚。

心醉。心醉。尝到一春滋味。
留题东屯诗四首
李壁（宋代）

作意元非谷口耕，后来更说以诗鸣。
殷勤只有香溪在，曾照先生白发茎。
卜算子 闰三月饯春
周寿昌（清代）

何处见春来，又送春归去。芳草多情不放归，绿断来时路。

展得一春期，便拟春长住。不是声声布谷催，险怪鹃啼误。
哭侄廷㺬
黄钥（明代）

昨夜西风急，庭前损桂枝。伤心怜尔父，抱恨惜吾儿。

生死长年刖，音容没齿思。轮回真是否，犹望采还时。
赵伯山
岳珂（宋代）

以公姓之麟定，执登坛之牛耳。即信厚以为俊奇，盖一家之自为体。

以道对时，居夷何愧。此鉴堂之所以处己，而予察之于此。
书诗卷末
潘阆（宋代）

一卷诗成二十年，昼曾忘食夜忘眠。
莫言不及相如赋，谁敢高吟汉帝前。
罗提举见和再用韵四首
陈造（宋代）

斩山木宁为民，焚巫尪恐伤仁。
看书饥而不害，公政无惭古人。
缙云玉虚宫
赵抃（宋代）

宫前车辙状分明，世说轩辕上玉清。仰慕劳心是秦汉，不修功行只虚名。
地壁道中
苏泂（宋代）

落日宜平野，回车憩薄阴。
羸牛归径险，寒雀聚枝深。
足未伤和玉，文曾卖蜀金。
百年渠未已，出处遂何心。
社集香莲庵同赋初秋野望用酡字
成鹫（清代）

车笠偶相过，香台胜事多。凭高感摇落，秋色满林阿。

霁景连云薄，霜痕带叶酡。宗雷初到社，吟望更如何。
句
张徽（宋代）

晓塔影分山店北，暮钟声落海门西。
赠日者陈达夫六言二首
刘克庄（宋代）

樗翁书题闲慢，万言不直豪芒。
夺了巡官行货，搀他太卜牙郎。
建炎丞相成国吕忠穆公退老堂 其一
陈棠（宋代）

黄閤雍容静塞尘，淩烟功就便抽身。三年暂别长安日，五亩来追独乐春。

槐鼎政须还国老，溪山聊且慰骚人。似闻天语传中使，行告廷臣设九宾。
洞仙歌 淡吟轩十姊妹花盛开席上作
孙荪意（清代）

清明过后，渐愁春怀抱。小白蔫红故相恼。正梨云坠粉、桃雨霏香，才开处、又被蝶喧蜂闹。

芳名呼姊妹，绝似婵娟，顾影相怜惜娇小。最好是轻阴、作煖烘晴。

更添得、晚来斜照。且莫负、东风赏花期，便百罚深杯、也须判了。
和虞永康梅花十绝句
魏了翁（宋代）

幽光冷艳照前坡，花下期君不啻过。
木落江空岁年晚，此诗朋友望西河。
闲中吟 其三
邵雍（宋代）

闲中气味全，全处是天仙。富有林泉乐，清无市井喧。

烂观千圣奥，醉拥万花妍。莫作伤心事，伤心事好旋。
长安秋
祝允明（明代）

长安昔日在关中，洛阳浙右亦相同。江东自古帝王宅，周秦已相气葱葱。

长道石城如踞虎，长道钟阜似蟠龙。千年王气浮天表，一日真人建法宫。

天府天开天阙起，五门三殿当中峙。五凤楼前柳似烟，奉天门外天如水。

金陵金阙胜金城，玉陛连天接玉京。星散羽林霜气肃，天临华盖日华明。

十二飞楼石门缭，百万貔貅屯八表。宝刹天花和月飞，郊坛神乐穿云窅。

御史当街百骑骢，将军纳陛罗霜锋。五侯甲第遥迷雾，七贵前驱响斗风。

凤凰台上凤凰游，玄武湖中水似油。万户莺啼花里晓，千家砧捣月中秋。

会同馆外白雉多，包茅楛矢交经过。重译来宾醉卉服，轻烟澹粉列青蛾。

六楼六馆斗倡妍，曰日新声沸管弦。狭市斜街迷错络，曲房洞户暗钩连。

吴下书生好远游，抱书来看帝王州。那知高卧西风邸，蓬眉萧飒长安秋。
舟行过昭化望远山秀色柬幕中诸丈
程公许（宋代）

剑北山巑岏，刺眼乱矛戟。烟云借光景，稍觉含秀色。

倚樯寄遐瞻，慨我三友益。有怀无与晤，搔首暮云碧。
南源山
姚偓（唐代）

修径投幽隐，轻裘怯暮寒。闲僧能解榻，倦客得休鞍。

白雨鸣山麓，青灯语夜阑。明朝梯石路，更仗笋舆安。
落花
李中（五代）

年年三月暮，无计惜残红。酷恨西园雨，生憎南陌风。

片随流水远，色逐断霞空。怅望丛林下，悠悠饮兴穷。
涉涧水作
朱熹（宋代）

幽谷溅溅小水通，细穿危石认行踪。回头自爱情岚好，却立滩头数乱峰。
夜宿山寺
郭天锡（元代）

客行暂憩此禅林，路绕溪流石磴阴。山气入舟知夜久，雨声连树觉村深。

寒添芋火增多事，风落灯花息妄心。忆与高僧宿灵鹫，月斜松顶一猿吟。
自简
饶节（宋代）

错龟数策愿分疑，筮短龟长一是非。但把故吾重简练，不须分画见郊圻。
莼菜
李纲（宋代）

渺渺春湖水拍天，紫莼千里正联绵。初抽荷蕊半含露，旋摘龙须尚带涎。

盐豉欲调难并美，鲈鱼兼忆讵非贤。自怜不是知机士，饱食空能上钓船。
恭和御制己亥十一月十三日南郊祭天斋宫即事赐诗 其三
蔡京（唐代）

衮龙朱履午阶南，大辇鸾鸣羽卫严。玉轸乍回黄道稳，金乌初上白云暹。

五门晓吹开旗尾，万骑花光入帽檐。已见神光昭感格，鹤书恩下万邦沾。
菩萨蛮（送友人还富沙）
张元干（宋代）

山城何岁无风雨。楼台底事随波去。归棹望谯门。沙痕炯断云。

诗成空吊古。想像经行处。陵谷有余悲。举觞浇别离。
履道书斋植竹甚茂用韵寄之十首 其九
释德洪（宋代）

诗狂欲发言，因此难韵阻。君看短后儿，掉臂搏怒虎。
雨后忆龙翔寺 其二
薛季宣（宋代）

窣堵东西岌两峰，王宫今日梵王宫。潮船八面来勍敌，都入禅师燕坐中。
司徒侍中宋宣献公挽词五首
蔡襄（宋代）

重器推隆栋，驰光逐逝川。
人应骑尾宿，岁亦在辰年。
文思精天下，忠谋尽帝前。
唯无丰室累，清白是家传。
赠照老
李流谦（宋代）

旧矣闻名熟，欣然识面初。
只求一转语，不用五车书。
出屋茶烟密，临溪树影疎。
地偏吾所爱，庭草不须锄。
送吕雅寺丞
刘挚（宋代）

玉府文华异俗氓，丹山毛羽尽祥珍。伊皋相业光前史，王谢家风世有人。

好学少年忘贵胄，摛词奇藻敌阳春。如今四海皆桃李，曾见槎通万里津。
观诚意伯像于处州
邵宝（明代）

一代元功百世豪，遗容瞻处丽阳高。天留汤沐田无税，人效明禋涧有毛。

莘野不妨初就桀，草庐犹恨未诛曹。万峰指点青田路，断石枯松望眼劳。
北津渡
谢逸（宋代）

竹篱茅舍掩柴扉，衰草寒烟野径迷。只有白鸥无俗韵，何年相伴老清溪。
史馆庭梅见其毫末历载三十今已半枯…伏惟垂览
徐铉（宋代）

东观婆娑树，曾怜甲坼时。繁英共攀折，芳岁几推移。

往事皆陈迹，清香亦暗衰。相看宜自喜，双鬓合垂丝。
寄河上段十六（一作王维诗）
卢象（唐代）

与君相识即相亲，闻道君家住孟津。

为见行舟试借问，客中时有洛阳人。
次韵宝印叔观海三绝 其二
王十朋（宋代）

榴屿何年改玉环，望中犹是旧青山。遗民不记当时事，惟有潮声日往还。
和韵
王伯稠（明代）

春风千里忆佳期，镜里空怜玉树姿。
惊梦暗憎鹦鹉唤，避人偷树伯劳词。
月窥翠幌愁相语，花入珠帘恨自知。
争信文园憔悴客，渐宽腰带鬓如丝。
封龙十咏 其六 西溪书院废址
安熙（元代）

世道有升降，乾坤几清磨。谁知昔年中，师生此弦歌。

我来爱佳昔，杖策时经过。深寻得遗经，山经信非讹。

龙首东昂藏，玉石西嵯峨。高寒枕天井，俯瞰无金科。

清泉下深池，悬崖据阳坡。浮野众麓奇，夹岸桑麻多。

对此奇绝境，令人忆沧波。誓将尘土踪，兹焉老渔蓑。

安得白鹿翁，乐育如菁莪。古人不可作，叹息将如何。
陕州月城楼送辛判官入奏
岑参（唐代）

送客飞鸟外，城头楼最高。樽前遇风雨，窗里动波涛。

谒帝向金殿，随身唯宝刀。相思灞陵月，只有梦偏劳。
又赠刘铁面五星
王迈（宋代）

刘君腹贮一天星，搜索真机泣六丁。
少可舌端无软语，秘传肘后有全经。
话盟在昔疑犹梦，诗识如今果叶灵。
我亦正为贫作崇，双眸赢得一番青。
声声慢
袁易（元代）

宿云不卷，轻雪初销，乾坤正冱冰霜。清入萱丛，谁知春在华堂。

潘与笑观戏彩，动星文、两两辉煌。堪羡处，看春枝棣花，兰秀芝芳。

剩占人间家庆，甚兴高泉石，耳倦丝簧。见说瑶池，玉娥为剪霞裳。

神仙有缘自得，且徒教、笙鹤翱翔。聊待我，更花前、沉醉几场。
赠桐庐房明府先辈
许浑（唐代）

帝城春榜谪灵仙，四海声华二十年。阙下书功无后辈，

卷中文字掩前贤。官闲每喜江山静，道在宁忧雨露偏。

自笑小儒非一鹗，亦趋门屏冀相怜。
颂古二首 其一
释元妙（宋代）

万卷诗书，一时头角，才跨宗门，便施谋略。古归宗，真老作。

只顾满弯弓，不知谁见双雕落。绝毫绝釐，如山如岳。

堂堂气宇冠儒林，浩浩清风播寥廓。
晚步
吴儆（宋代）

水静偏明眼，山高不受尘。
晴沙栖白鸟，野流集归人。
问字谁持酒，行歌有负薪。
娟娟孤月影，独觉向人新。
过邳州风雨不能渡宿州治
卞思义（元代）

天下黄河势欲奔，江南游子黯销魂。阴风怒作波涛险，秋雨忽来天地昏。

下榻可堪尘满席，开怀赖有酒盈尊。晓晴又上征鞍去，城下新添涨潦痕。
宁宗郊祀二十九首
学士院（宋代）

孝奏展成，熙们毕牙。
光流桂俎，祥衍椒奠。
风管晨凝，云容天转。
拜贶于郊，右序诒燕。
九日送酒黄竹磵
刘宰（宋代）

老瓦盆中渌酒香，田家风物近重阳。
不知竹磵槃桓处，今赋黄华第几章。